ഐപിഎല് സണ്റൈസേഴ്സിനെ വീഴ്ത്തി പ്ലേ ഓഫ് സാധ്യത സജീവമാക്കി കൊല്ക്കത്ത ദുബായ്: ഐ.പി.എല്ലില് സണ്റൈസേഴ്സ് ഹൈദരാബാദിനെതിരെ കൊല്ക്കത്ത നൈറ്റ് റൈഡേഴ്സിന് ആറ് വിക്കറ്റ് ജയം. ജയത്തോടെ നാലാം സ്ഥാനക്കാരായി കൊല്ക്കത്ത പ്ലേ ഓഫിലെത്താനുള്ള സാധ്യത സജീവമാക്കി. ആദ്യം ബാറ്റ് ചെയ്ത സണ്റൈസേഴ്സ് എട്ട് വിക്കറ്റ് നഷ്ടത്തില് 115 റണ്ണെടുത്തു. മറുപടി ബാറ്റ് ചെയ്ത കൊല്ക്കത്ത അവസാന ഓവറിലാണു ജയിച്ചത്. സണ്റൈസേഴ്സ് സീസണില് നേരിടുന്ന പത്താമത്തെ തോല്വിയാണിത്. ഓപ്പണര് ശുഭ്മന് ഗില് 51 പന്തില് 57, നിതീഷ് റാണ 33 പന്തില് 25, ദിനേഷ് കാര്ത്തിക്ക് 12 പന്തില് പുറത്താകാതെ 18 എന്നിവരാണു കൊല്ക്കത്തയെ ജയത്തിലേക്കു നയിച്ചത്. ടോസ് നേടിയ സണ്റൈസേഴ്സ് ആദ്യം ബാറ്റ് ചെയ്യാന് തീരുമാനിച്ചു. ഇന്നിങ്സിലെ രണ്ടാം പന്തില് വൃദ്ധിമാന് സാഹ പൂജ്യത്തിനു പുറത്തായി. സഹ ഓപ്പണര് ജാസന് റോയ്ക്കും 13 പന്തില് 10 പിടിച്ചു നില്ക്കാനായില്ല. നായകന് കെയ്ന് വില്യംസണ് 21 പന്തില് 26, പ്രിയം ഗാര്ഗ് 31 പന്തില് 21 എന്നിവര് ഒത്തു ചേര്ന്നതോടെ ചെറിയ പ്രതീക്ഷയുണ്ടായി. ഷാക്കിബ് അല് ഹസന്റെ നേരിട്ടുള്ള ഏറില് വില്യംസണ് റണ്ണൗട്ടായതോടെ അതും മങ്ങി. വരുണ് ചക്രവര്ത്തി ഗാര്ഗിനെ രാഹുല് ത്രിപാഠിയുടെ കൈയിലെത്തിച്ചു. കൊല്ക്കത്തയ്ക്കു വേണ്ടി സൗത്തി, വരുണ് ചക്രവര്ത്തി, ശിവം മാവി എന്നിവര് രണ്ട് വിക്കറ്റ് വീതവും ഷാക്കിബ് ഒരു വിക്കറ്റുമെടുത്തു.